Tänasest saavad EMT kõnekaardi Simpel kliendid surfata internetis ja kasutada WAP-teenuseid nii GPRSi kui teenuse Lihtne GSM Data vahendusel, teatas EMT.
Mõlemad teenused avatakse automaatselt ja tasuta kõikidele Simpeli klientidele: klient ei pea teenuse tellimiseks midagi tegema ega mingeid lisakulutusi kandma.
GPRS-teenus võimaldab Simpeli klientidel kasutada mobiilset andmesidet, sealhulgas WAP-teenuseid. WAP-teenuse vahendusel saab Simpel klient vaadata näiteks homset ilmateadet, parkida autot, teha pangaülekandeid või leida läheduses olevat lähimat sularahaautomaat. Juba varem on Simpelil GPRS avatud multimeediasõnumite (MMS-ide) saatmiseks.
Radiolinja Eesti teatas, et nende pakutaval Zen-kaardil olid need teenused juba olemas. Samas peavad Radiolinja kodulehe andmetel kliendid vastava teenuse tellimise eest 50 krooni maksma.